Ego Guillermus comes Matisconensis notum volo fieri presentibus et futuris quod fratres Cistercienses acquisierunt a fratribus Quinciacensibus tres montatas salis in puteo Ledonis singulis ebdomadis liberas et quietas iure perpetuo possidendas quarum duas idem fratres Quinciacenses acceperant in elemosinam a patre meo comite Girardo de suis propriis montariis quas reliquerat ei pater suus. Terciam acquisierant a quodam burgense Radulfo Guichardo nomine laudante patre meo. Sed et ut omnibus omnis auferatur occasio malignandi paci et quieti Cisterciensium in posterum providens dedi eis pro illa tercia montata quam Quinciacenses a prefato burgense acquisierant unam de meis propriis. Domina Maria et filia eius uxor Zacharini et ipse Zacharinus sicuti carta dividit hoc ipsum laudaverunt. Reinaldus etiam et fratres eius Salaburnus et Hugo si quid iuris in duabus predictis montatis habebant totum Cisterciensibus concedunt et laudant. Ego quoque Guillermus comes hoc totum laudo et concedo et in manutenementum et tuitionem ad opus Cisterciensium bona fide accipio et si quis inde eis aliquod gravamen aut molestiam seu calumpniam inferre presumpserit ego me totum fideliter eisdem garantire promitto. Et ut hoc totum in perpetuum ratum habeatur sigilli mei inpressione munivi. Huius rei testes sunt : Poncius cellerarius Cistercii, Girardus cellerarius de Quinceio, Nicholaus subcellerarius Cistercii, Aimo conversus de Claravalle, Andreas conversus de Fonteneto, Poncius de Quinceio [lettres grattées] Johannes Moret et Robertus filius eius, Petrus faber, Aimo Justet de Divione, Paganus prepositus, Giret. Actum est hoc anno ab Incarnatione Domini Mo Co LXXXo VIo.